După eliminarea din Europa, oficialii de la CSM București au intrat în ședință pentru a discuta situația de la club.
CSM București nu s-a mai calificat de șase ani în Final Four-ul Ligii Campionilor, deși are cel mai mare buget din Europa.
Eliminată de Metz în acest sezon, suporterii au cerut insistent demisia antrenorului Adi Vasile, care e în funcție de cinci ani, timp în care nu a reușit nicio prezență în Final Four.
Oficialii de la CSM București s-au întrunit ieri, 7 mai, în ședință, iar la finalul acestei întâlniri au emis un comunicat ambiguu, pe care l-au transmis presei, fără a-l distribui și pe propriile pagini de socializare.
„CSM București este cea mai bună echipă din România, în condiții bugetare similare, cu un plus doar la atragerea de sponsorizări.
Situația echipei de handbal feminin a fost prezentată Consiliului de Administrație! Prin tot ce am întreprins în ultimii ani, prin tot ce întreprindem în continuare, vom încerca să depășim și actualul prag al rezultatelor din Liga Campionilor. Echipa se pregătește de ultimele confruntări ale sezonului, care vor aduce un nou titlu pentru clubul nostru!".
"Oare de ce nu este publicat comunicatul si pe propriile pagini?", se întreabă jurnalistul Marius Huțu, specializat pe handbal.
Chiar și în aceste condiții, oficialii de la CSM București au primit comentarii dure, inclusiv pe propria pagină de facebook:
"Le e frică să nu fie linșați de către suporteri".
"Pentru că pe lângă ca sunt penibili, sunt și lași. Suporterii ar trebui sa boicoteze toate meciurile până pleacă Vasile și Enăchescu".
"Eu, soția mea si sora ei am plătit 4 ani abonamente. Am văzut ce a făcut echipa cu Vasilica.
La anul competițional următor ne uităm la televizor".
"Cât timp Vasile rămâne antrenor nu mă mai interesează CSM București".
"Vlad Enăchescu, merităm și noi un răspuns? Vreți să fie sala goală sezonul viitor? Dorim transparență și o mai bună comunicare din partea dvs sau a doamnei Cristina Vărzaru.
La victorie, totul roz, răspundeți tuturor, acum... Pauză.
Suntem alături de echipă, dar merităm un răspuns și noi!!"